PTG ร่วง6% ราคาต่ำเกินพื้นฐาน-เทคนิกลุ้นดีดกลับ โบรกฯชี้กำไรปีนี้ “ออลไทม์ไฮ” เป้า 24 บ.
PTG ร่วง6% ราคาต่ำเกินพื้นฐาน-เทคนิกลุ้นดีดกลับ โบรกฯชี้กำไรปีนี้ "ออลไทม์ไฮ" เป้า 24 บ.
PTG ร่วง6% ราคาต่ำเกินพื้นฐาน-เทคนิกลุ้นดีดกลับ โบรกฯชี้กำไรปีนี้ "ออลไทม์ไฮ" เป้า 24 บ.
20 ก.ย. 2562

บริษัท พีทีจี เอ็นเนอยี จำกัด (มหาชน) หรือ PTG  ปิดตลาดวันนี้(20ก.ย.62) ที่ระดับ 17.50 บาท ลบ 1.20 บาท หรือ 6.42% ด้วยมูลค่าซื้อขาย 966.63 ล้านบาท ราคาหุ้นอ่อนตัวในรอบ 3 เดือน โดยเทียบตั้งแต่หุ้นปรับตัวลงที่ระดับ 16.90 บาท เมื่อวันที่ 18 มิ.ย.62 ขณะเดียวกันราคาหุ้นได้อ่อนตัวเข้าเขตขายมากไปโดยมีลุ้นหุ้นจะดีดกลับอีกครั้งเนื่องจากพื้นฐานหุ้นยังแข็งแกร่ง

บล.ทิสโก้ ระบุในบทวิเคราะห์ว่า  PTG ประกาศกำไรสุทธิไตรมาส 2/62 อยู่ที่ 428 ล้านบาท เพิ่มขึ้น 142% เทียบช่วงเดียวกันของปีก่อน แต่ลดลง 18% เทียบไตรมาสก่อนหน้า ซึ่งเป็นไปตามที่คาดไว้ (422 ล้านบาท) แต่ดีกว่าที่ตลาดคาดไว้ 17% และหากไม่รวมการตั้งสำรองผลประโยชน์พนักงานตามกฎหมาย 34.7 ล้านบาท กำไรปกติอยู่ที่ 463 ล้านบาท (+161% เทียบช่วงเดียวกันของปีก่อน, -11% เทียบไตรมาสก่อนหน้า) โดยการเติบโตของผลประกอบการหลักๆ มาจากรายได้ การควบคุมค่าใช้จ่ายอัตรากำไรที่เติบโตขึ้น
ผลประกอบการครึ่งแรกปี 62 คิดเป็น 61% ของประมาณการทั้งปีของ สำหรับไตรมาส 3/62 คาดจะเห็นการอ่อนตัวเล็กน้อย เทียบไตรมาสก่อนหน้า เนื่องจาก Low Season และจะกลับมาเติบโตสูงอีกครั้งในไตรมาส 4/62 คาดปีนี้ PTG จะมีกำไรสูงสุดเป็นประวัติการณ์ที่ 1,561 ล้านบาท เติบโต 149% เทียบช่วงเดียวกันของปีก่อน
โดยยังคงแนะนำ “ซื้อ” ราคาเป้าหมาย 24 บาท ปัจจุบัน PTG ซื้อขายอยู่ที่ PER 20.4x ปี 2019F และ PER 16x ปี 2020F ซึ่งอยู่ในระดับ -0.5 SD ปัจจัยเสี่ยงสำหรับ PTG ได้แก่ 1) ค่าการตลาดที่อ่อนตัวกว่าที่เราคาดไว้ 2) ปริมาณขายน้ำมันที่ต่ำกว่าคาด และความล่าช้าของธุรกิจ non-oil
บล.กรุงศรี ระบุในบทวิเคราะห์ว่าบริษัท พีทีจี เอ็นเนอยี จำกัด (มหาชน) หรือ PTG (ซื้อเก็งกำไร/เป้า IAA Consensus 23.5 บาท) ได้ Sentiment จากข่าวกบง.กำหนดให้น้ำมันดีเซล B10 เป็นน้ำมันเกรดมาตรฐานแทน B7 คาดหนุนความต้องการใช้ไบโอดีเซลเพิ่มขึ้นมอง PTG ได้ประโยชน์มากสุดเพราะมีสถานีบริการเป็นของตนเอง ทำให้มีดีมานด์รองรับ และไม่ถูกกดราคาจากผู้ซื้อตามมาตรา 7 (กลุ่มสถานีบริการ)
โดยที่ประชุมคณะกรรมการบริหารนโยบายพลังงาน (กบง.) มีมติเห็นชอบให้น้ำมันดีเซล B10 เป็นน้ำมันเกรดมาตรฐานแทน B7 เริ่มบังคับใช้ 1 ม.ค.63 และออกมาตรการจูงใจโดยกำหนดราคา B10 ให้ต่ำกว่า B7 ที่ 2 บาทต่อลิตร แต่ลดส่วนต่างของน้ำมัน B20 ให้ต่ำกว่า B7 ลงจากเดิม 5 บาทเป็น 3 บาท เริ่มมีผลตั้งแต่ 1 ต.ค.ปีนี้ การปรับเพิ่มมาตรฐานของน้ำมันจาก B7 เป็น B10 เท่ากับเป็นการเพิ่มความต้องการใช้ไบโอดีเซล (B100) ให้เพิ่มขึ้น
ด้านนายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG  ประกาศเป้าหมายผลักดันรายได้เติบโตต่อเนื่อง 3 ปีแตะ 2 แสนล้านบาทภายในปี 64 จากปีนี้ 1.4 แสนล้านบาท โดยมุ่งเน้นขยายโครงสร้างธุรกิจ non-oil ไปสู่เป้าหมายสัดส่วน 60% ของอัตรากำไรขั้นต้น จากปัจจุบันอยู่แค่เพียง 10-11% เพื่อให้เกิด New S Curve ของการเติบโตจากธุรกิจใหม่ในอนาคต พร้อมกระจายความเสี่ยงจากการผูกกับความผันผวนของราคาน้ำมันและนโยบายของภาครัฐ